Predkladacia správa

Ministerstvo dopravy, pôšt a telekomunikácií SR v rámci transpozície Nariadenia Európskeho parlamentu a Rady č. 2320/2002 o ustanovení spoločných pravidiel v oblasti bezpečnostnej ochrany civilného letectva pripravuje na predloženie do vlády návrh Nariadenia vlády Slovenskej republiky o ochrane civilného letectva pred činmi protiprávneho zasahovania (národný program bezpečnostnej ochrany civilného letectva). Návrh tohto nariadenia je po medzirezortnom pripomienkovaní, vysporiadávajú sa rozpory. Po prerokovaní v Legislatívnej rade vlády SR a Bezpečnostnej rady SR bude predložený na rokovanie vlády SR. 

V rámci prerozdeľovania vyžadovaných činností a pôsobností v oblasti bezpečnostnej ochrany medzi orgány štátnej správy a prevádzkovateľov na letisku sa rieši aj požiadavka Ministerstva vnútra SR prevziať výkon osobnej kontroly a kontroly prepravovaných vecí osôb zúčastnených na leteckej doprave (ďalej len „detekčná kontrola“) prevádzkovateľmi letísk. Doteraz v podmienkach Slovenskej republiky túto činnosť vykonával Policajný zbor. Keďže na prevzatí detekčnej kontroly prevádzkovateľmi letísk MV SR trvá už k termínu 1.7.2004 bolo nutné túto časť navrhovaného Nariadenia vlády riešiť zvlášť v tomto osobitnom materiáli predloženom vopred. 

Materiál vyčísľuje finančné nároky na zabezpečenie prechodu detekčnej kontroly na prevádzkovateľov letísk v roku 2004 na 25 mil. Sk. Výkon detekčnej kontroly podľa požiadaviek medzinárodných štatndartov si vyžaduje na letiskách prevádzkovaných pôvodne Slovenskou správou letísk činnosť 118 vyškolených zamestnancov s nákladmi á 40 mil. Sk ročne včítane nárokov na školenie a výstroj zamestnancov. Finančné prostriedky na rok 2004 tvoria pomernú časť na výkon tejto činnosti od 1.7.2004. Policajný zbor uvolnením svojich kapacít z tejto činnosti pri zachovaní rovnakého počtu policajtov na letiskách bude schopný zabezpečiť nové vyžadované opatrenia bez dodatočných finančných, či personálnych nárokov. 

Materiál navrhuje, aby potrebné finančné prostriedky boli vyčlenené z rezervy vlády SR. Potreby materiálno-technického dovybavenia tejto činnosti sú riešené z prostriedkov štrukturálneho a Schengenského prechodového fondu v pôsobnosti rezortu dopravy. S prekladaným návrhom v rámci medzirezotného pripomienkovania nesúhlasilo len Ministerstvo financií SR. Rozpor bol riešený až na úrovni ministrov. 

Návrh aproximačného nariadenia vlády SR nemá vplyv na životné prostredie a predpokladá zvýšenie zamestnanosti